## Rješenje Ustavnog suda Republike Hrvatske broj U-I-179/1991. od 24. lipnja 1992.

### NN 49/1992 (4.8.1992.), Rješenje Ustavnog suda Republike Hrvatske broj U-I-179/1991. od 24. lipnja 1992.

# USTAVNI SUD REPUBLIKE HRVATSKE

Ustavni sud Republike Hrvatske na sjednici 24. lipnja 1992. godine,
donio je

## RJEŠENJE

I.

Obustavlja se postupak povodom prijedloga Gordane Grbić, Dafinke Večerina
i Hrvatske stranke prava u dijelu u kojem se predlaže pokretanje postupka
za ocjenu ustavnosti:

1) Uredbe o unutarnjim poslovima za vrijeme ratnog stanja ili neposredne
ugroženosti neovisnosti i jedinstvenosti Republike Hrvatske ("Narodne
novine", br. 55/91),

2) Uredbe o prekršajima protiv javnog reda i mira za vrijeme ratnog
stanja ili neposredne ugroženosti neovisnosti i jedinstvenosti Republike
Hrvatske ("Narodne novine", br. 55/91):

3) Uredbe o javnim skupovima za vrijeme ratnog stanja ili neposredne
ugroženosti neovisnosti i jedinstvenosti Republike Hrvatske ("Narodne
novine", br. 55/91),

4) Uredbe o zaštiti od požara za vrijeme ratnog stanja ili neposredne
ugroženosti neovisnosti i jedinstvenosti Republike Hrvatske ("Narodne
novine", br. 55/91),

5) Uredbe o osobnoj karti za vrijeme ratnog stanja ili nepoaredne ugroženosti
neovisnosti i jedinstvenosti Republike Hrvatske ("Narodne novine",
br. 55/91),

6) Uredbe o prijavljivanju prebivališta i boravišća građana za vrijeme
ratnog stanja ili neposredne ugroženosti neovisnosti i jedinatvenosti Republike
Hrvatske ("Narodne novine", br. 55/91),

7) Uredbe o određivanju skladišta u kojima se vrši skladištenje eksplozivnih
tvari za vrijeme ratnog stanja ili neposredne ugroženosti neovisnosti i
jedinstvenosti Republike Hrvatske ("Narodne novine", br. 55/91).

8) Uredbe o djelatnosti odgoja i obrazovanja, kulture, tehničke kulture
i športa za vrijeme ratnog stanja ili u slučaju neposredne ugroženosti
neovisnosti i jedinstvenosti Republike Hrvatske ("Narodne novine",
br. 55/91),

9) Uredbe o organizaciji znanstveno-istraživačke djelatnosti u slučaju
ratnog stanja ili neposredne ugroženosti neovisnosti i jedinstvenosti Republike
Hrvatske ("Narodne novine". br. 55/91),

10) Uredbe o nabavljanju; držanju i nošenju oružja u slučaju ratnog
stanja ili neposredne ugroženosti neovisnosti i jedinstvenosti Republike
Hrvatske ("Narodne novine", br. 55/91),

11) Uredbe o informativnoj djelatnosti za vrijeme ratnog stanja ili
u slučaju neposredne ugroženosti neovisnosti i jedinatvenosti Republihe
Hrvatske ("Narodne novine", broj. 57/91),

12) Uredbe o izvršenju sankcija izrečenih za krivična djela, privredne
prijestupe i prekršaje za vrijeme ratnog stanja ili u slučaju neposredne
ugroženosti neovisnosti i jedinstvenosti Republike Hrvatske ("Narodne
novine". br. 55/91 ),

13) Uredbe o određenim pravima vojnih invalida i članova njihovih obitelji
("Narodne novine". br. 57/91).

II.

Odbija se prijedlog Sanda Todorovskog i Hrvatske stranke prava u dijelu
u kojem se traži pokretanje postupka za ocjenu ustavnosti:

1) Uredbe o prestanku radnog odnosa ("Narodne novine", br.
46/91),

2) Uredbe o postupanju s osobama zarobljenim u oružanim sukobima u Republici
Hrvatskoj ("Narodne novine", br. 52/91 ).

3) Uredbe o činovima, promaknućima u viši čin, te prevođenja i odorama
pripadnika oružanih snaga Republike Hrvatske ("Narodne novine".
br. 57/91),

4) Uredbe o radnim odnosima. zapošljavanju, socijalnoj skrbi. mirovinskom
i invalidskom osiguranju, dječjem doplatku i zaštiti žrtava u slučaju ratnog
stanja ili neposredne ugroženosti neovisnosti i jedinstvenosti Republike
Hrvatske ("Narodne novine", br. 55/91),

5) Uredbe o organiziranju i funkcioniranju pošta i telekomunikacija
u slučaju ratnog stanja ili neposredne ugroženosti neovisnosti i jedinstvenosti
Republike Hrvatske ("Narodne novine", br. 55/91),

6) Uredbe o organiziranju i funkcioniranju cestovnog. željezničkog i
zračnog prometa u slučaju ratnog stanja lli neposredne ugroženosti neovisnosti
i jedinstvenosti Republike Hrvatske ("Narodne novine", br. 55/91),

7) Uredbe o zdravstvenoj zaštiti i zdravstvenom osiguranju u slučaju
ratnog stanja ili neposredne ugroženosti neovisnosti i jedinstvenosti Republike
Hrvatske ("Narodne novine" br. 55/91),

8) Uredbe o poljoprivredi i šumarstvu za vrijeme ratnog stanja ili u
slučaju neposredne ugroženosti neovisnosti i jedinstvenosti Republike Hrvatske
("Narodne novine", br. 55/91),

9) Uredbe o prostornom planiranju i uređivanju prostora za vrijeme ratnog
stanja ili u slučaju neposredne ugroženosti neovisnosti i jedinstvenosti
Republike Hrvatske ("Narodne novine", br. 55/91),

10) Uredbe o radu poduzeća iz područja građevinarstva, stambenih i komunalnih
poslova u slučaju ratnog stanja ili neposredne ugroženosti neovisnosti
i jedinstvenosti Republike Hrvatske ("Narodne novine", br. 55/91),

11) Uredbe o proizvodnji naoružanja i vojne opreme, te o gospodarskim
i drugim odnosima u proizvodnji i prometu naoružanja i vojne opreme u slučaju
ratnog stanja ili neposredne ugroženosti neovisnosti i jedinstvenosti Republike
Hrvatske ("Narodne novine", br. 55/91).

III.

Ovo rješenje objavit će se u "Narodnim novinama".

Obrazloženje

Prijedloge za pokretanje postupka za ocjenu ustavnosti uredaba predsjednika
Republike Hrvatske, citiranih pod I. i II. izreke rješenja podnijeli su
Ustavnom sudu Republike Hrvatske: Hrvatska stranka prava, koja predlaže
ocjenu ustavnosti svih uredaba; zastupnica Sabora Republihe Hrvatske Gordana
Grbić, koja predlaže ocjenu ustavnosti Uredbe o informativnoj djelatnosti
za vrijeme ratnog stanja ili u slučaju neposredne ugroženosti neovisnosti
i jedinstvenosti Republike Hrvatske; odvjetnica Dafinka Večerina, koja
predlaže ocjenu te iste Uredbe i Uredbe o unutarnjim poslovima za vrijeme
ratnog stanja ili neposredne ugroženosti neovisnosti i jedinstvenosti Republike
Hrvatske, te Sando Todorovski, koji predlaže pokretanje postupka za ocjenu
ustavnosti Uredbe o prestanku radnog odnosa

Prijedlozi u osnovi polaze od tvrdnje da su citirane uredbe predsjednika
Republike nesuglasne Ustavu Republike Hrvatske iz razloga što je njihovom
donošenju od strane predsjednika Republike trebalo prethoditi prethodno
proglašenje ratnog stanja ili stanja neposredne ugroženosti neovisnosti
i jedinstvenosti Republike Hrvatske.

Smatraju nadalje, da budući se uredbama predsjednika Republike citiranim
pod točkom I, al.1, 2, 3, 5, 6, 11. i 12. te pod toč. II, al. 4.. ograničavaju
pojedine slobode i prava zajamćena Ustavom Republike Hrvatske, predsjednik
Republike Hrvatske temeljem članka 17. stavak 1. Ustava Republike Hrvatske
nije bio ovlašten donijeti ih već isključivo Sabor Republike Hrvatske koji
je u vrijeme njihova donošenja redovito zasjedao.

Tvrde da su citirane uredbe nesuglasne Ustavu Republike Hrvatske i s
gledišta njihova stupanja na snagu, jer većina od njih stupa na snagu danom
donošenja, a ne danom objave u "Narodnim novinama".

Budući su u toku postupka prestale važiti uredbe citirane pod toč. I.
izreke rješenja ("Narodne novine", br.19/92, 23/92, 25/92, 33/92),
Ustavni sud Republike Hrvatske je temeljem članka 27. Ustavnog zakona o
Ustavnom sudu Republike Hrvatske ("Narodne novine", br. 13/91)
obustavio postupak za ocjenu ustavnosti navedenih uredaba.

Prijedloge za ocjenu ustavnosti uredaba citiranih po toč. II. izreke
rješenja, Ustavni sud Republike Hrvatske nije prihvatio iz slijedećih razloga:

Prema članku 101. stavak 1. Ustava Republike Hrvatske predsjednik Republike
ovlašten je donijeti uredbe sa. zakonskom snagom i poduzimati izvanredne
mjere u slučaju ratnog stanja ili neposredne ugroženosti neovisnosti i
jedinstvenosti Republike Hrvatske, ili kad su tijela državne vlasti onemogučena
da redovito obavljaju ustavne dužnosti.

Prema stavku 2. članka 101. predsjednik Republike dužan je uredbe sa
zakonskom snagom podnijeti na potvrdu Saboru Republike Hrvatske, čim se
on može sastati.

Pravo koje je Ustav Republike Hrvatske dao predsjedniku Republike da
u izvanrednim okolnostima donosi uredbe sa zakonskom snagom nije ničim
ograničeno, te on u svezi s tim ima ustavne ovlasti donijeti uredbe u svim
segmentima zakonodavne nadležnosti Sabora Republike Hrvatske.

Ustavna pretpostavka donošenja spomenutih uredaba prema članku 101.
Ustava Republike Hrvatske jest da je nastupio slučaj ratnog stanja, neposredne
ugroženosti neovisnosti i jedinstvenosti Republike Hrvatske, ili da su
tijela državne vlasti onemogućena da redovito obavljaju svoje ustavne dužnosti.

Iz članka 101. Ustava Republike Hrvatske proizlazi da predsjednik Republike
samostalno odlučuje da li su se stekle okolnosti koje znače neposrednu
ugroženost neovisnosti i jedinstvenosti Republike Hrvatske. Ustav ne nalaže
da se nastup tih izvanrednih okolnosti mora prethodno utvrditi posebnom
odlukom.

Donošenjem navedenih uredaba predsjednik Republike nije potvrdio ni
odredbe članka 17. Ustava Republike Hrvatske jer su bile ispunjene ustavne
pretpostavke da se spomenute uredbe donesu, a njihovu opstojnost utvrdio
je i Sabor Republike Hrvatske potvrdujući uredbe citirane točkom II. izreke.

I na kraju uredbe citirane pod toč. II. izreke u dijelu u kojem određuju
da stupaju na snagu danom donošenja nisu nesuglasne članku 90. Ustava Republike
Hrvatske koji dopušta da zakoni, izuzetno, mogu imati povratno djelovanje,
što znaći da mogu stupiti na snagu i prije objave u "Narodnim novinama".
Naime, prema članku 88. Ustava Republike Hrvatske zabrana retroaktivne
promjene odnosi se isključivo na uredbe Vlade Republike Hrvatske. dok odgovarajuče
odredbe u svezi zabrane retroaktivne primjene uredaba predsjednika Republike
u Ustavu Republike Hrvatske nema. S obzirom na izuzetne okolnosti u kojima
se te uredbe donose, bilo je moguće propisati da one stupaju na snagu danom
donošenja po predsjedniku Republike.

To su bili razlozi zbog kojih je sud donio rješenje kao u izreci.

Odluka o objavljivanju ovog rješenja u "Narodnim novinama",
službenom listu Republike Hrvatske. temelji se na članku 20. stavak 1.
Ustavnog zakona o Ustavnom sudu Republike Hrvatske.

Broj: U-I-179/1991

Zagreb. 24. lipnja 1992.

USTAVNI SUD REPUBLIKE HRVATSKE

Predsjednik

**Jadranko Crnić, v. r.**

Rješenje, NN 49/1992-1292
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)